text: Politi-appel på Twitter: Har du oplysninger om skyderi?
  17 januar 2017 kl. 19.58
  Næsten et døgn efter skyderiet i Hatting ved Horsens har politiet udsendt en appel på Twitter: Ved du noget af skyderiet i aftes? Vi takker på forhånd.
  Der har tirsdag været meget få henvendelser om skyderiet, hvor en 39-årig mand blev ramt af tre-fire skud, som blev affyret udefra gennem et vindue og ramte en 39-årig mand inde i huset.
  Politiinspektør Steen Edeling erkender, at politiet ikke har noget gennembrud i sagen. Politiets teknikere har undersøgt det lille grå hus i Storegade hele dagen – og det kan give spor.
  Se flere videoer fra localeyes.dk.
  Politiet var i første omgang meget fåmælte om sagen. Nu er der sluppet flere oplysninger ud:
  Bl.a. at den 39-årig ikke var alene i huset. Steen Edeling bekræfter, at der var andre personer, men han ønsker ikke at oplyse, hvem det var.
  Det var ifølge Horsens Folkeblad en kvinde og en lille pige.
  Den 39-årig er uden for livsfare, men er stadig indlagt på sygehuset i Horsens.
  
  Ved du noget om skyderi i går aftes i Hatting ved Horsens? Ring 114. Vi takker på forhånd #politidk
  
  